མ་གཞི་མཛོད་ཀྱི་ནང་དུ་དོན་ཕྱིར་སྟོན་པ་དེ་ལ་ཕྱག་འཚལ་ནས་གསུངས་ཡོད་རེད་དེ།དོན་ཕྱིར་སྟོན་པའི་ངོ་ཐོག་གི་གོ་བ་དེ་དབུ་མའི་གཞུང་ནས་བསམ་བློ་གཏོང་དགོས་པ་ཞིག་རེད་འདུགདེ་འདྲ་ཡིན་དུས་སྟོན་པ་ཤེས་ནས་དད་པ་ཐོབ་པ་དེའི་ཐོག་ནས་ཡོང་དགོས་པ་ཞིག་ཡིན་པ་རེད།དབུ་མ་བཞི་བརྒྱ་པའི་ནང་དུ།སངས་རྒྱས་ཀྱིས་གསུང་ལྐོག་གྱུར་ཆོས།།གང་ཞིག་ཐེ་ཚོམ་སྐྱེས་གྱུར་པ།།དེ་ཡིས་སྟོང་པ་ཉིད་བསྟན་ཏེ།།འདི་ཉིད་ཁོ་ནར་ཡིད་ཆེས་བྱ།།ཞེས་གསུངས་པ་རེད།དེ་འདྲ་ཡིན་དུས་སངས་རྒྱས་ཀྱི་ཆོས་ཀྱི་སྙིང་པོ་ལྟ་བུ་དེ་སྤྱོད་པ་འཚེ་བ་མེད་པ་དང༌།ལྟ་བ་རྟེན་འབྱུང་ཟེར་བ་དེ་རེད།ཁྱེད་རང་ཚོ་དགེ་འདུན་པ་རྣམས་ཀྱིས་མཁྱེན་བསྡད་པ་ཞིག་རེད།སྐྱ་བོ་མི་ནག་ཚོས་གོ་ཡི་འདུག་གམ།ལྷག་པར་བོད་ནས་གསར་པ་འབྱོར་བསྡད་པ་ཚོས་གོ་ཡི་འདུག་གམ།དེ་རིང་ཁ་སང་བོད་ཀྱི་ནང་དུ་ཆོས་སློབ་སྦྱོང་བྱེད་པའི་གོ་སྐབས་ཞེ་དྲག་ཡོད་མ་རེད།ཆོས་བཤད་མཁན་གྱི་བླ་མ་མེད་པ་དང༌།ཆོས་བཤད་དགོས་ཀྱང་དམ་དྲག་བྱེད་པ་ཞིག་ཆགས་བསྡད་ཡོད་རེད།ཁྱོད་རང་ཚོས་གཟབ་གཟབ་ཀྱིས་ཉན་དགོས་པ་རེད།རྗེས་སུ་བོད་ལ་ཕར་སླེབས་སོང་ན།རྒྱལ་བ་རིན་པོ་ཆེས་སངས་རྒྱས་ཀྱི་ཆོས་དེ་སྤྱོད་པ་འཚེ་བ་མེད་པ་དང༌།ལྟ་བ་རྟེན་འབྱུང་རེད་ཅེས་ཤོད་ཤོག